Likumprojekts

**Grozījumi likumā "Par presi un citiem masu informācijas līdzekļiem"**

Izdarīt likumā "Par presi un citiem masu informācijas līdzekļiem" (Latvijas Republikas Augstākās Padomes un Valdības Ziņotājs, 1991, 5./6. nr.; Latvijas Republikas Saeimas un Ministru Kabineta Ziņotājs, 1997, 11. nr.; 2002, 2., 13. nr.; 2005, 24. nr.; 2006, 14. nr.; 2009, 9. nr.; Latvijas Vēstnesis, 2011, 158. nr.; 2014, 6., 32. nr.) šādus grozījumus:

9. pantā:

izteikt otrās daļas ievaddaļu šādā redakcijā:

"Reģistrā ieraksta šādas ziņas:";

papildināt ceturto daļu ar trešo teikumu šādā redakcijā:

"Masu informācijas līdzekļa reģistrācijas apliecībā norāda masu informācijas līdzekļa nosaukumu, reģistrācijas datumu reģistrā, reģistrācijas vietu, reģistrācijas numuru un reģistrācijas apliecības izdošanas datumu.";

papildināt pantu ar sesto daļu šādā redakcijā:

"Ieraksta izdarīšanai vai dokumentu reģistrācijai (pievienošanai lietai) reģistrā iesniedz pieteikumu, kurā norāda ziņas atbilstoši pieteikuma būtībai:

1) reģistrācijas pieteikumā – šā panta otrās daļas 1.–10. punktā minētās reģistrā ierakstāmās ziņas;

2) pieteikumā par masu informācijas līdzekļa izmaiņu reģistrēšanu – ziņas par izmaiņu būtību un jaunās ziņas, kuras par masu informācijas līdzekli ierakstāmas reģistrā;

3) pieteikumā par masu informācijas līdzekļa izslēgšanu no reģistra –pieteiktā ieraksta būtību."

Likums stājas spēkā 2017. gada 1. janvārī.

Tieslietu ministrs

Dzintars Rasnačs